Dryf geld 'n wig tussen jou en jou maat in? - PC Bruwer & Partners / Vennote
Blog Dryf geld 'n wig tussen jou en jou maat in?
Die waarde van kommunikasie oor finansies in 'n huwelik of 'n verhouding.
"Kommunikasie vir 'n verhouding is soos suurstof vir lewe. Sonder dit ….sterf dit", sê die motiveringspreker en skrywer Tony Gaskins.
Volgens 'n nuwe verslag deur Moneysupermarket.com, het een uit tien mense erken dat "geheime" of versteekte kredietkaaraankope 'n rol gespeel het in hul egskeiding of vervreemding van hul lewensmaat. 'n Opname deur CESI Debt Solutions, het gewys dat 20% getroude mense 'n geheime kredietkaart het en dat 80% van getroude mense aankope, kredietkaarte of bankrekenings vir hul huweliksmaats wegsteek.
"My man was die broodwinner en ek het by die huis gebly om die kinders te versorg", vertel *Glenda du Toit. My man is 3 jaar gelede onverwags oorlede in 'n motorongeluk en ek was heeltemal verward en geskok. Ek het nie geweet wat in my man se geldsake aangaan nie en het nie eens geweet of hy vir ons voorsiening gemaak het of waar hy sy belangrike dokumente gebêre het nie. Hy wou net nooit met my daaroor praat nie en as ek dit opgehaal het, was sy antwoorde ontwykend. Dit was 'n verskriklike traumatiese tyd vir my. Ek was nie gewoond om rekeninge te betaal nie en nog minder om belangrike finansiële besluite te neem. Ek het nie geweet wat ek moet doen nie. My man se broer het my darem kom help en ons het die dokumente gesoek totdat ons dit gekry het en daardeur gegaan. Dit sou baie beter en minder traumaties vir my gewees het as my man voor die tyd met my gekommunikeer het en my ingelig het wat presies aangaan in sy finansies", vertel sy .
Toe my man se testament gelees is, het ek tot my skok agtergekom dat hy nooit sy gewese vrou as enigste erfgenaam uit die testament gehaal het nie, vertel *Zelda Liebenberg. Ek en my kinders (ons kinders) het niks uit sy boedel gekry nie en sukkel tans om die pot aan die kook te hou. Die een lewenspolis wat hy wel aan ons bemaak het, is nie genoeg om die kinders se skoolopleiding te kon betaal het nie.
Na my man se dood, het ons verskriklik gesukkel. Daar was geen polisse om my te help om my kinders te versorg nie, vertel *Lorette Nel. 'n Jaar na my man se dood, het ek 'n oproep van 'n versekeringsmaatskappy gekry. Hulle het my probeer opspoor, maar het gesukkel, omdat ek van adres verander het. My man het 'n groot lewenspolis gehad, wat hy aan my sedeer het, maar hy het net nooit met my daaroor gepraat nie. Ek is ewig dankbaar dat die maatskappy my gekontak het, anders het ek nooit daarvan geweet nie en het ek nou nog gesukkel.
Ek het nooit geweet dat my vrou soveel skuld gemaak het nie. Sy het boonop 'n dobbelprobleem gehad en lenings gehad waarvan ek glad nie geweet het nie. Sy was in 'n motorongeluk en vir twee maande in 'n koma en die rekeninge en oproepe van skuldeisers het by my uitgekom. Sy gaan nog lank vat om te herstel, maar of ons huwelik ooit van al hierdie leuens gaan herstel, weet ek nie. Wat als nog moeiliker maak, is dat ons binne gemeenskap van goedere getroud is. (*Johan van Rensburg)
Jou testament: Die belangrikste dokument in jou boedelbeplanning
"Jou testament is die belangrikste dokument in jou boedelbeplanning, sê Connie Bruwer, besturende direkteur van P C Bruwer en Vennote, en ook 'n deskundige op die gebied van testamente.
"Dit meld hoe en aan wie jou besittings verdeel sal word, wanneer jy tot sterwe kom. In die testament moet daar baie duidelik en ondubbelsinnig uiteengesit word aan wie jou bates bemaak gaan word. Daar moet geen ruimte vir dubbelsinnigheid of onduidelikheid wees nie, aangesien dit die dokument is wat die meeste betwis word in die hof.
"As gevolg hiervan, sal jou testament met baie duidelikheid uiteengesit moet word. Stel so gou as moontlik 'n testament op as jy nog nie 'n geldige testament het nie, ten einde jou gesin baie hartseer en ellende te bespaar.
"Dit is ook baie belangrik om gereeld jou testament op te dateer en te hersien. Jy behoort jou testament gereeld te hersien wanneer jy:
Trou of weer trou;
'n Kind kry of aanneem;
Eiendom of 'n sakeonderneming koop of verkoop;
Jou lewensversekering aanpas;
'n Eggenoot deur die dood verloor.
Vroue leef gemiddeld langer as mans. Om hierdie rede, asook die hoë egskeidingsyfer, is dit belangrik dat vroue hulself bemagtig en leer om self hul finansies te hanteer. In historiese konteks gesien, was mans hoofsaaklik die broodwinner, wat alle finansiële sake hanteer het.
Die situasie het heelwat verander en nou neem vroue dikwels beheer oor hul werk en huishouding. Tog skram baie vroue daarvan weg om beheer oor hul finansies te neem en te dikwels word alle finansiële besluite aan 'n man oorgelaat.
Waarom gebeur dit? 'n Vrou kan haar geldsake tog net so goed soos 'n man behartig. Dit het moontlik met vroue se rol as versorger te doen en dat 'n vrou dikwels ander se belange bo haar eie stel. Dit kan ook gebeur dat 'n vrou nooit geleer het om beheer oor haar finansies te neem nie, aangesien iemand anders altyd beskikbaar was om dit namens haar te doen.
WAT VROUE MOET WEET VAN HUL FINANSIES:
Baie vroue kom eers ná 'n egskeiding, die dood of die ernstige siekte van 'n eggenoot agter dat hulle nie weet hoe om hul geldsake te hanteer nie. Hulle het moontlik nooit geleer hoe om met finansiële aspekte te werk en geldsake te hanteer nie. Dit kan katastrofiese gevolge vir so 'n vrou en haar kinders inhou. Om skielik met verbandskuld, motorpaaiemente, skoolgeld, polisse en boonop begrafnisreëlings gekonfronteer te word, is nie maklik nie, veral as jy nie weet hoe om dit te hanteer of weet waar alles gehou word nie.
Dit het al selfs gebeur dat 'n vrou nie eers weet waar en hoe om 'n munisipale rekening te betaal nie. Ons het gaan kyk na dit wat vroue moet weet.
As jy enkellopend is, is dit belangrik dat alles goed georganiseerd en bymekaar gehou word en dat 'n naasbestaande weet waar dit gehou word as jy iets sou oorkom.
As jy sonder 'n testament te sterwe kom, sal die landswette bepaal wat van jou besittings gaan word. Jy sal dus intestaat sterf, wat eenvoudig beteken: "sonder enige wettige testament". In hierdie geval tree die instestate erfregreëls in werking. Onthou dat mondelingse wense en beloftes geen wetlike invloed of gevolg het nie. Stel dus so gou as moontlik 'n testament op, ten einde jou gesin baie ellende te bespaar.